ระบบในการบริการของตำรวจตรวจคนเข้าเมืองแจ้งวัฒนะ สร้างความไม่สะดวกให้กับคนที่ติดต่อ ระบบออนไลน์ที่ใช้ไม่ได้จริงและมีปัญหาตลอด ไม่มีช่องทางให้ผู้ใช้บริการทั้งคนไทยและต่างชาติแจ้งปัญหาในบริการ

ตัวอย่างที่ประสบด้วยตนเองในฐานะภรรยาไทย

1. เวลาต่างชาติไปติดต่อ มักได้ข้อมูลจากเจ้าหน้าที่ ตม.แจ้งวัฒนะ ที่ไม่ตรงกันสักที่ แม้แต่โทรสายด่วนจาก ตม. เอง พอถึงวันจริงที่ต้องติดต่อในแผนกนั้น กลับได้อีกข้อมูลนึง ทำให้ต้องกลับไปใหม่ และติดต่อใหม่

2. ที่พักเรา อยู่บางนา ต้องไปติดต่อแจ้งวัฒนะเท่านั้น และเวลาทำการคือเวลาราชการ ทุกครั้งที่ไปเราต้องหยุดงานเพื่อไปติดต่อ และต้องไปหาที่พักละแวกนั้น เพื่อให้ไปทันการติดต่อ แบบนี้ใช่หรือไม่ที่หน่วยงานราชการควรทำ ทุกคนล้วนต้องทำงานหาเงิน เพื่อเป็นค่าใช้จ่ายในการจ่ายให้รัฐ และใช้จ่ายในประเทศ แต่เวลาที่เราเสียไป หน่วยงาน ตม. กลับไม่เคยปรับปรุง ให้สะดวกสบายและเอื้อต่อพลเมืองดีที่ไปทำทุกอย่างถูกต้องตามกฎหมาย 

3. ตม. มีบริการ 90 วันออนไลน์  สิ่งที่เป็นจริงคือ
- ระบบไม่ทำงานบ้าง
- แจ้งกลับมาไม่ผ่าน โดยไม่มีเหตุผลใดๆ แนบท้าย ทั้งที่กรอกข้อมูลครบถ้วน (ตม. ควรแจ้งเหตุผล เพื่อผู้ติดต่อออนไลน์ได้ส่งแก้ไขหรือเตรียมข้อมูลเพิ่มเติม)
- ตั้งแต่ใช้บริการ 90 ออนไลน์ ไม่เคยใช้งานได้จริง สุดท้ายต้องไปยื่นที่แจ้งวัฒนะด้วยตนเอง

4. ตม.เรา ควรเปลี่ยนระบบให้เป็นดิจิตอลและ ONLINE เพื่อเป็นการลดงานข้าราชการหน้างาน ลดความหนาแน่นและความวุ่นวายที่ ตม. ที่สำคัญคือลดการให้ข้อมูลที่ไม่ตรงกันของเจ้าหน้าที่ ตม.   ตกใจมากในทุกครั้งที่เห็นปริมาณเอกสารกระดาษที่ ตม. ใช้ในยุคดิจิตอลนี้

หากยังไม่ปรับปรุงระบบการติดต่อและการให้บริการของตำรวจตรวจคนเข้าเมือง ก็มีแต่ผลักให้ต่างชาติที่ดีและมีกำลังใช้จ่ายออกนอกประเทศ ประเทศไทยต้องการการใช้จ่ายของต่างชาติ แต่เอื้อสิ่งใดให้ต่างชาติอยู่บ้าง เมื่อ ตม. คือหน่วยงานที่ต่างชาติต้องติดต่อเป็นด่านแรก แต่ระบบกลับไม่เอื้อเป็นอย่างมาก การเป็นพลเมืองดีในประเทศนี้ที่ทำทุกอย่างตามระบบราชการไทย จึงเป็นเรื่องยากจริงๆ